b'\n_START_ARTICLE_\nGut-Keled\n_START_PARAGRAPH_\nGut-Keled (Cletgud, Gledguth, Guthkeled, Gutkeled, Gwthkeleth), ugarski velika\xc5\xa1ki rod njema\xc4\x8dkog podrijetla s mati\xc4\x8dnim posjedom Gut u Ugarskoj, sjeverozapadno od Stolnog Biograda._NEWLINE_Prema ugarskom kroni\xc4\x8daru Simonu de K\xc3\xa9zi (13. st.), u Ugarsku su do\xc5\xa1li iz njema\xc4\x8dkih zemalja polovicom 11. stolje\xc4\x87a. U hrvatskim zemljama imali su znatne posjede u Kri\xc5\xbeeva\xc4\x8dkoj i Zagreba\xc4\x8dkoj \xc5\xbeupaniji. Apaj je bio ban cijele Slavonije (1237\xe2\x80\x9339), a istu je du\xc5\xbenost obna\xc5\xa1ao i njegov brat Nikola (1240)._NEWLINE_Najpoznatiji \xc4\x8dlanovi roda bili su Ban Stjepan Gut-Keled, primorski od (1243\xe2\x80\x931249) i slavonski ban od (1248. - 1260.). Joakim Pektar, ban cijele Slavonije (1270.-1272.), koji je do\xc5\xa1ao u sukobom s Baboni\xc4\x87ima. Nakon njegove smrti, starje\xc5\xa1instvo u rodu preuzeo je njegov brat Nikola od Gacke, ban cijele Slavonije (1275., 1278.\xe2\x80\x931279.), primorski ban (1275.), ban cijele Hrvatske i Dalmacije (1275.\xe2\x80\x931277.), koji je nastavio sukobe s Baboni\xc4\x87ima do 1280. godine._NEWLINE_Iz roda Gut-Keleda nastale su brojne velika\xc5\xa1ke obitelji (npr. B\xc3\xa1thory, Morovi\xc4\x87ki).'